钦定古今图书集成/明伦汇编/氏族典/第161卷 > 韩崇训
## 钦定古今图书集成/明伦汇编/氏族典/第161卷 > 韩崇训

按《宋史韩重赟传》：“重赟子崇训，字知礼，乾德中，以荫
补供奉官，迁西京作坊副使，出为澶州、河南北都巡
检使。从太宗征河东还，以贝冀等州都巡检使权知
麟州。雍熙中，李继迁寇夏州，崇训领兵赴援，大败之。
徙监夏州军，历知越、泉、登、莫四州，徙知威卤军，改如
京使。咸平初，出知石州。二年，再知麟州，又败继迁于”
城下。崇训由河西徙闽、越，再移北边，凡二十五年。以
劳擢西上阁门使、邠宁环庆、清远军都巡检使，徙镇、
定、高阳关行营钤辖，屯镇州，兼河北都转运使事，移
并代钤辖，权知并州。从部署张进袭破契丹于定州。
六年，授四方馆使、枢密都承旨，又命为镇、定、高阳马
步军都钤辖，屯定州。景德三年，拜检校太傅。大中祥
符二年，授右龙武军大将军、领防御使，以本官分司
西京。卒，年五十六。崇训为人长厚谦畏，未尝忤物。子
允恭，礼宾副使，有谋略，好学，人以为能世其家云。